
INDLEDNING


Egnen omkring Hvornum og Klejtrup er en historisk egn, hvilket de færreste vel tænker over, men gør man sig den ulejlighed at grave lidt i den historie og de traditioner og sagn der knytter sig til egnen, vil man hurtig blive overbevist om, at hele det midtjyske område historisk set har meget at byde på. Dette område gemmer på adskillige overraskelser der igennem mange år er blevet overset.


Det kræver dog en interesse for det historiske, og ikke mindst det lokalhistoriske, hvis den slags skal afdækkes. Jeg har altid selv været historisk interesseret, så da jeg for ca. 10 år siden besluttede mig for at grave lidt i den historie der tilhører vores egn, befandt jeg mig pludselig på en interessant rejse ind i fortiden, der samtidigt gjorde at jeg måtte videre omkring i hele det midtjyske område. Rejsens varighed endte derfor med at blive en del længere end forventet.


Jeg er opvokset på egnen og havde min daglige gang både i Hvornum og Klejtrup, og jeg husker hvordan vi som børn legede på voldstedet i Klejtrup. Vi hørte også ind imellem de gamle sagn der var tilknyttet stedet, men det var jo trods alt kun sagn fik vi at vide, og derfor ikke noget man kunne stole på. Jeg har ligeledes i min ungdom besøgt Odinsalteret i Trinderup krat, og dette gemmer på noget af egnens ældste historie.


Gamle sagn har ikke gode betingelser i dag, de anses for utroværdige, og sorteres fra. Men ordet ”sagn” har altid haft betydningen ”beretning”, og er derfor som regel en historisk beretning som kan tages alvorligt, hvilket moderne historikere sjældent gør. Det gjorde derimod vore gamle og højtestimerede historikere som Arild Huitfeldt, som skrev i 1500-tallet og P.F. Suhm der skrev et par århundreder senere, samt flere andre. For dem havde ordet ”sagn” en helt anden betydning. Huitfeldts Danmarkshistorie er blevet nævnt som skelsættende i dansk historieskrivning, grundet hans akkuratesse. Den bygger på breve og aktstykker, som var en del af hans private arkiv, der allerede på hans tid var ældgammelt. Af samme årsag, havde han altid sit kildemateriale i orden, hvorfor hans udsagn bør tages alvorligt.


Et sagn var for dem en værdifuld historisk beretning der var værd at værne om. Det viser sig nemlig at navnet Klejtrup for 500 år siden, var kendt af datidens historikere, hvoraf flertallet var indfødte københavnere, som ikke havde noget som helst forhold til egnen omkring Klejtrup, så der må have været et eller andet, som har vakt deres interesse for et lille sted i Jylland som kun bestod af nogle få gårde, og endnu ikke kunne kaldes en landsby. Alene dette, burde give stof til eftertanke. Hvad var det, som var så specielt for en lille klynge gårde i det midtjyske område, og hvad havde gjort stedet så velkendt at vore historikere allerede for over 500 år siden skrev om Klejtrup, og så oven i købet skrev at der havde boet konger der. Og hvorfor var så mange sagn knyttet til et så lille et sted hvor der kun boede nogle få mennesker.


Da jeg påbegyndte dette arbejde, besluttede jeg, at jeg under ingen omstændigheder ville udelukke eller afvise noget, så hellere grave dybere. Det kunne netop være interessant at finde ud af om de gamle sagn nu alligevel skjulte historiske sandheder. Jeg studerede den korte og accepterede historie om egnen, og jeg gik herefter i gang med de gamle sagn, kæmpeviser og folkeviser, hvoraf de ældste stammer tilbage fra 1200- tallet, og enkelte fra 1100-tallet. De indeholder historisk materiale der er tilsat lidt digterisk frihed, idet de blev benyttet som underholdning. Inspirationen stammede fra virkelige begivenheder, som de gamle historikere mente havde fundet sted i blandt andet Klejtrup, og her kom de gamle sagn ind i billedet. Det blev her tydeligt at vore ældste kendte historikere, havde haft adgang til tekster der selv på deres tid kunne betragtes som ældgamle, men de tog dette materiale alvorligt. På et tidspunkt indså jeg, at jeg også måtte gøre brug af både de Frankiske årbøger, Den Angelsaksiske krønike, Irske og Engelske tekster m.v., idet man kun her finder det ældste Danmark beskrevet. Her betragtes det vi kalder sagn, som ægte historie.


Jeg har forsøgt at anskueliggøre de indeholdte informationer på en måde, der sætter læseren i stand til at skelne teori, og beviselig historie. Der vil forekomme nogle detaljerede beskrivelser, hvilket var nødvendigt fordi der heri kan findes enten konkrete beviser, eller acceptable sandsynlighedsberegninger. Jeg tillader mig ligeledes at gå i rette med såkaldt etableret historie, som jeg har alternative og nye forklaringer til. Mange gamle tekster er blevet ignoreret, og det er synd for historien. Jeg ønsker at vise at vores egn, og især de to små landsbyer Hvornum og Klejtrup, har spillet hver deres vigtige rolle i dansk historie som ikke må glemmes. Derfor begynder vi historien for 2000 år siden i jernalderen og oplever en naturlig rækkefølge af begivenheder helt op i middelalderen. De personer der nævnes som deltagere i disse begivenheder, kæder en længere historie sammen, og på denne måde ser vi lokalhistorien blive til danmarkshistorie. I 1958 da jeg var syv år gammel, gravede arkæologerne i Hvornum, og her begynder vores historie.


Ole Thisted Sørensen










DET ÆLDSTE HVORNUM


En dejlig solskinsdag i sommeren 1958, leger to drenge på en bakketop i Hvornum by. De havde hjemmefra medbragt både skovl og spade, for der skulle graves og bygges huler på bakken som var et af de højere punkter i byen. I daglig tale kaldtes den Lyngbakken, idet den var overgroet med lyng helt ud til den stejle skrænt ud imod Klejtrup sø. Bakken tilhørte en nærliggende gård, og blev ofte benyttet af byens ungdom som en spændende legeplads.


Under gravearbejdet stødte drengene på noget hårdt, hvilket viste sig at være gamle potteskår, og lidt dybere lå hele og ubeskadigede lerkrukker. Til alt held valgte drengene at stoppe gravearbejdet, hvorefter de gik hjem for at fortælle deres forældre hvad de havde fundet på bakken. Drengene hed Tommy og Rene, og deres far var Oluf Pedersen, portør ved Hobro Sygehus, og familien boede til leje hos Karen Holst på Klejtrupvej i Hvornum.


Senere samme dag møder drengenes far op hos gårdejer Chr. Thisted Sørensen der ejede Lyngbakken. Der blev herefter taget kontakt til Hobro museum, og kort efter ankom museumsinspektør Søndergård for at besigtige fundet. Han indså straks at der meget vel kunne være tale om et betydningsfuldt fund, og tog kontakt til folk fra Nationalmuseet, der netop i forvejen var travlt beskæftiget med udgravninger ved Fyrkat i Hobro. Herfra blev der sendt nogle medarbejdere til Hvornum, for at vurdere om der her var noget man burde gå videre med.


Det blev ret hurtigt konkluderet, at man måske stod med et ekstraordinært fund, og af relativ høj alder, så området blev afspærret, hvorefter intense udgravninger blev iværksat sideløbende med arbejdet på Fyrkat.


I løbet af de følgende dage dukkede flere lerkrukker frem af mulden, og nogle var af den fineste kvalitet. I takt med at arbejdet skred frem, fandt arkæologerne andre værdifulde ting der havde ligget uberørt i bakken i adskillige århundreder.


Der blev fundet to fibler, hvoraf den ene var en meget fin importeret sølvfibel med todelt spiraldække. Den havde en længde på 4,5 centimeter og var af enestående kvalitet. Ikke længe efter udgravede man en mindre berlok af guld, med et øskene belagt med to små fine guldtråde, såkaldt filigran.


Endvidere blev der fundet skår fra to glasbægre, der kunne være romerske, så det samlede fund indikerede at det var en jordfæstegrav, hvori en meget fornem kvinde var blevet stedt til hvile, men der var ikke længere spor efter kvinden. Den gravlagte og hendes familie måtte have haft både stor betydning og anseelse, og utroligt fine udenlandske forbindelser, hvorfor det blev konkluderet, at kvinden måtte have været hustru til en magtfuld høvding eller konge. Dateringen af graven viste at denne kvinde eller dronning, var blevet gravlagt i perioden fra vor tidsregnings begyndelse og frem til år 175, altså for næsten 2000 år siden. Dette viste med stor tydelighed, at der på daværende tidspunkt, måtte have levet en magtfuld høvding eller konge i Hvornum i romersk jernalder. Høvdingen selv kunne være gravsat i højen på bakken Bratbjerg, som ligger noget højere end Lyngbakken, idet man ved Himlingeøje i det østlige Sjælland, netop ser spredt beliggende jordfæstegrave, på den ene side af en højderyg hvor der var en gravhøj, og dette kompleks har samme datering som graven i Hvornum.


Der blev kun fundet denne ene grav, men det er slet ikke umuligt at der kan have været adskillige gravlæggelser i samme område. Dette kunne desværre ikke verificeres, idet den omkringliggende jord længe havde været bebygget, så Nationalmuseet stillede sig tilfreds med fundet som det var, og desuden havde man rigeligt at se til med udgravningerne af Fyrkat. Man kaldte fundet for et specielt og sjældent fund, idet man kun kendte to andre fund af lignende art. Det drejede sig om Hoby fundet på Lolland og Bendstrup fundet i Sønder Hald Herred, og begge disse fund stammede fra samme tidsperiode. Hoby fundet var i absolut særklasse, og havde tydeligvis været en gave fra den Romerske stormagt, velsagtens i diplomatiets tjeneste, men til en betydningsfuld dansk høvding eller konge. Dette blev konkluderet, fordi et sølvbæger i bunden havde præget navnet Silius, og man ved at samme Silius i årene 14 til 21 efter Kristi tid, var Legat for hvad man kaldte Øvre Germanium, med sæde i byen Mainz. Hoby fundet indeholdt service, drikkekrus, og smykker i ædle metaller og kunstfærdige romerske glasvarer, og ved sin død fik den danske høvding alt dette med sig i graven.


Denne tolkning af en Romersk forbindelse, kan kædes sammen med Bendstrup fundet, for her fandt man to romerske fibler og et meget fornemt vinkar, der netop var det eneste høvdingen i Hoby manglede for at hans udstyr var komplet. Efterfølgende forsøgte arkæologerne at rekonstruere en mulig forbindelse mellem de to høvdinge fra Hoby og Bendstrup. Man foreslog at Høvdingen fra Hoby, kunne have giftet en datter bort til et magtfuldt dynasti i det nordøstlige Jylland, fordi et sådant ægteskab ville kunne have styrket høvdingens position i forhold til østjyderne. For at understrege sin position, kan han have givet datteren en enestående medgift, der udmærket kunne have været en del af det dyrebare romerske udstyr.


Hoby høvdingen havde dog valgt at beholde sølvbægrene, der havde motiver fra Homers historie ”Illiaden”, hvor eksempelvis genkendes Priamos, kongen af Troya. Handlingen henlægges til Troyakrigen der dateres til ca. 1200 før vor tidsregning, og digtet blev forfattet omkring 400 år efter at begivenhederne fandt sted. Om der så har eksisteret en forbindelse til høvdingen i Hvornum, kan man kun gisne om, men vi ved at ting der blev fundet i Hvornum sikkert er af romersk oprindelse, og måske også glasbægrene. I Hvornum Kær blev der omkring 1934 fundet en læderpung indeholdende romerske mønter fra samme periode, så en romersk forbindelse kunne også her være tilfældet.


Når nationalmuseet foreslår at fundet peger på en ældgammel aristokratisk grav, betyder det at der i det første århundrede efter Kristus, har boet en stammehøvding i Hvornum, hvorfra han har regeret sit område. Her har han haft sin residens på en storgård, der sammen med få andre mindre gårde, har udgjort et mindre magtcentrum, som en by langsomt med tiden er vokset op omkring.


Dette stemmer overens med stednavnet Hvornums endelse ”um”, som netop stammer fra denne periode.


Man kunne forsøge at lokalisere stedet, hvor en sådan magtfuld høvding kunne have resideret, og der findes måske en ledetråd hvis vi hopper frem til den tid hvor Kristendommen var ved at vinde indpas og den gamle Asa- tro var på retur, hvorfor vi skal vi helt op i vikingetiden. De katolske munke eller præster der skulle igangsætte et kirkebyggeri, havde som regel travlt med at få udslettet ethvert spor af den gamle Asa tro, og de begyndte derfor at ødelægge og nedbrænde de hedenske templer og helligdomme. Denne aggressive fremfærd blev dog stoppet. Den store iver, hvormed munkene havde påbegyndt deres arbejde blev påskønnet, men nu blev det fra de ledende kræfter i den romerske kirke besluttet at der skulle tænkes strategisk, specielt når det drejede sig om Danmark, som var et af de sidste lande der blev kristnet. Til sammenligning havde England været et kristent land siden det første århundrede.


Paven i Rom udstedte et dekret om ikke at være så fremfarende. Man måtte fjerne de gamle templer, men skulle herefter foretage en renselse af stedet med helligt vievand og efterfølgende opføre den kristne kirke på nøjagtig samme sted. Paven begrundede dette med at ”Fødderne betræder helst de vante stier”, hvilket var strategisk tænkt, idet folkene så kunne gå til de samme steder for tilbedelse som de havde været vant til, og dermed gradvis omvendes til Kristendommen.


Men hvor lå høvdingegården så placeret? Tager vi udgangspunkt i pavens strategi, burde vi vel søge hvor den nuværende Hvornum kirke ligger, idet her tidligere må have ligget et hedensk tempel på gårdspladsen til en høvdingegård. Hvornum kirke menes ligesom Klejtrup kirke at være opført i begyndelsen af 1100- tallet i Kong Niels regeringstid. Disse har sikkert afløst ældre trækirker der tidligere var opført hvor hedenske templer havde ligget, og det var dengang en ufravigelig skik, at templet altid lå på høvdingegårdens store gårdsplads, der ofte var hævet lidt over det omkringliggende terræn. Høvdingegården lå som regel en smule afsides fra den øvrige bebyggelse, som oftest bestod af 6 til 8 mindre gårde, nogle få huse og nogle værksteder. Bebyggelsen var indhegnet, og nogle gange førte en brostensbelagt vej ind til den samlede bebyggelse, hvor høvdingegården havde sin egen private indhegning, og på gårdspladsen stod så templet eller hellighuset. Dette var sikkert forbeholdt den regerende familie og dens nærmeste undersåtter. Egnens øvrige beboere var henvist til det offentlige helligsted, hvortil der fra høvdingegårdens område førte en vej, der med tiden blev kaldt for Hofvejen eller Hovvejen, fordi den ledte til samlingsstedet hvor man deltog i Gudehof eller Gudehov. I Hvornum ser vi netop at denne gamle vej, selv i dag kaldet Hovvejen, netop fører til offerstedet der kendes som Odinsalteret i Trinderup krat, men havde sit udgangspunkt meget tæt på den nuværende kirke, idet gadebilledet tidligere så anderledes ud.


Tiden var Romersk Jernalder, og jernalderhuset var altid orienteret i øst vestlig retning og ca. 18 til 20 meter langt. Beboelsen fandtes i den vestlige del og stalden i den østlige ende. Ofte fandtes der stenbyggede kælderrum til forråd og beskyttelse. Indgangspartiet vendte som regel mod syd, og midt i huset fandtes ildstedet der var sat af kampesten, placeret på lerklinet gulv. Husene var ligeledes lerklinede, ofte med opdelinger af støttestolper, og taget var af strå og græstørv. Jernalderhuset var ikke særligt holdbart, og blev som regel nedbrudt efter få generationer, men altid genopført samme sted. Vi må derfor antage at høvdingegården lå netop her, på tidspunktet for begravelsen på Lyngbakken.


Jernalderens byggestil fortsatte op gennem adskillige århundreder, og udviklede sig til den stil vi kender som bindingsværkshuse med stråtag. Høvdingegården var naturligvis den absolut største, helt op til 50 meter i længden og 12 meter i bredden. Her var der som regel en kogegrube der kunne være meget stor, helt op til 4 meter i længden og havde en dybde af omkring 80 centimeter. Hertil kom naturligvis, at en magtfuld og velhavende høvding sørgede for at have et varmeanlæg i det store hus, der kunne benyttes i de kolde vintermåneder. Et sådant anlæg fandtes altid under gulvet og kunne bestå af 2 eller 3 små rum på ca. 2 gange 2 meter. Gulvet i disse varmegruber bestod af marksten, medens væggene


var bygget af mindre kampesten. Denne form for opvarmning kendes fra Romerriget og en sådan grube kaldtes en ”Hypocaust”.


I de mere velhavende jernalderhuse, beboet af stedets høvding, kunne stalddelen i den østlige ende være udstyret med stenpikning på gulvet, hvilket højst sandsynligt også ville have været tilfældet her, hvilket der måske findes spor efter. Omkring 1965, ville Chr. Thisted Sørensen inddrage en del af den mest tørre eng der lå vest for præstegården til opdyrkning. Han forsøgte i et par dage at pløje jorden, hvilket viste sig at være umuligt, idet området var fyldt med sten over et større område. Her havde tydeligvis været anlagt noget der krævede en stenpikning. Dette kunne derfor være rester af jernalderhusets østlige del hvor dyrene opholdt sig, eller det kunne have været et slæbested for både, fra dengang søen gik helt herop. En anden forklaring kunne være, at det drejede sig om resterne af en vej. I Udby på det sydlige Sjælland, opdagede man under udgravningen af en jernalderboplads med 8 hustomter, et sjældent stenbelagt vejstykke af 17 meters længde og næsten 4 meters bredde. Vejen bestod af en brostensbelægning udført i marksten, sammenholdt af større sten i siderne. Stedet blev dateret til ca. 300 efter Kristus, hvilket er nogenlunde samme tid som fundet i Hvornum, så måske var der også her tale om et vejstykke der førte ind til høvdingegården.


I 1880 ønskede man at foretage en større regulering af kirkegårdsområdet i Hvornum, hvorfor kirkediget skulle flyttes. Da man var kommet godt i gang med det omfattende arbejde, opdagede man at der på et eller andet tidspunkt langt tilbage i tiden, var blevet lagt nogle grundsten som et fundament til en ikke ubetydelig konstruktion, der engang måtte have stået netop her. Dette var i det sydøstligste hjørne af kirkegården, og fundamentet havde en længde på 25 alen fra øst til vest, og en bredde på 12 alen, hvilket tyder på en bygning på omkring 120 kvadratmeter. Grundstenene var så store at de måtte kløves i flere mindre stykker for at kunne flyttes og transporteres. De lå dybt nede i jorden i 2 lag og i 2 alens bredde, hvilket svarer til 125 cm.


Herefter blev det diskuteret, hvad formålet med en bygning af en sådan størrelse kunne have været. Det kunne ikke stamme fra jernalderhuset, så hvad var det? Nogle mente at kunne huske at have hørt tale om, at der engang for længe siden havde stået en kirkelade i området til modtagelse af kirketiende, men det kraftige fundament tydede på, at denne bygning måtte have haft en meget større betydning. Det kunne næppe være resterne af en gammel kirkebygning, idet den nuværende kirke formentlig har afløst en trækirke, og en noget senere kirkelade ville sikkert også have været en træbygning.


Tager vi udgangspunkt i at den nuværende kirke står på samme plads som et tidligere hedensk tempel, som den katolske kirke havde krævet, må der nødvendigvis have ligget en høvdingegård på stedet, således at den nuværende kirkegård tidligere har udgjort det som høvdingegårdens gårdsplads, i hvis midte templet har haft sin plads. Man kunne forestille sig at fundamentet kan have tilhørt et påtænkt kirkebyggeri som blev opgivet, og flyttet til kirkens nuværende plads, for hvilke bygninger ud over kirker blev dengang opført af kampesten? Et så stort og kraftigt fundament stammer ikke fra den oprindelige høvdingegård. Jernalderens bygninger var ikke specielt holdbare. Efter et par generationer, havde de udtjent sig selv og blev nedrevet for at blive genopbygget, og som regel på samme sted, idet man så kunne genbruge hypocausten, kogegruben og eventuelle andre nedgravede stengruber.


Ud fra nationalmuseets betragtninger vedrørende gravfundet på Lyngbakken, må man konstatere at der har boet en rig høvding i Hvornum i jernalderen. Set ud fra hvad der dengang var skik og brug, må vi ligeledes forvente, at samme slægt har været til stede her igennem adskillige århundreder. Høvdingegården har ligget på det sted hvor nu Hvornum kirke står, og denne gårds historie hænger nøje sammen med gården Splinderholm, på hvis jorder fundet blev gjort.


I 1958 da man gjorde fundet på Lyngbakken, tilhørte denne bakke gården Splinderholm, der ejedes af Chr. Thisted Sørensen, og denne gård var en udflyttergård, der netop tidligere havde ligget nede ved kirken.


Gårdens historie kan her være af interesse, idet denne gård er en meget gammel slægtsgård, og i 1688 hed ejeren Rasmus Nielsen Quistrup. Han købte gården af generalmajor Anders Sandberg, der var øverstbefalende for et jysk regiment af sogneryttere, bestående af over 1300 heste. Anders Sandberg var næstkommanderende efter rigsmarsk Anders Bille, bosat på Hersomgård. Sandberg var søn af ridder, rigsråd og hofjunker Ulrik Sandberg, som havde stået fadder til kongens søn Ulrik, der var opkaldt efter ham. Anders Sandberg var gift med Ingeborg Iversdatter Krabbe af Østergård og Kvelstrup. Rasmus Nielsen Quistrup havde drevet det vidt. Han havde været militærmand og senere ridefoged på Stenalt der ejedes af Jørgen Seefeldt, og i 1669 var han kommet så vidt, at han kunne forpagte Kongstedlund. Hans far var en bror til godsejer og borgmester i Mariager Hans Nielsen, og denne var gift med en datter af pastor Byrgesen, hvis hustru stammede fra herredsfogedslægten Bloch, som oprindeligt havde hjemme i Hørby. I 1681 er han ejer af godset Quistrup, som han køber af Hr. Tønne Juel for 10.000 rigsdaler. I 1669 udlåner han 232 rigsdaler til Anders Sandberg, og det er sikkert ad den vej han i 1671 af Sandberg får skøde på gården i Hvornum, tillige med tre gadehuse i Skibsted. Fra dette tidspunkt kendes samtlige ejere af gården. Sandberg havde i øvrigt købt gården af Hr. Tønne Juel.


I 1855 flytter Kirsten Jensdatter gården ud til sin nuværende position på Klejtrupvej 87, fra dens tidligere plads ved kirken syd for kirkediget. Det ses tydeligt på et gammelt bykort fra 1788, samt et tilsvarende fra 1814. Gamle kort viser at gården havde et meget stort jordtilliggende. Der var store arealer i selve bykernen, men også i Nørre og Sønder Hvornum, og al jorden inde fra kirken og helt ud til Lindumvej for enden af søen tilhørte samme gård. Udflytningen skete på den måde, at gården ved kirken blev nedbrudt, og materialerne kørt til Odderholmende i Sønder Hvornum. Her blev de genbrugt til et stuehus der efter færdiggørelsen fik navnet Knoklenborg, der vist i nyere tid var beboet af Adolf Brøndum. Udflytningen på Klejtrupvej blev delvis bygget af nye materialer, og rester fra de gamle bygninger ved kirken.


Efter reformationen i 1536, nævnes der intet selvejergods i Hvornum, udover en enkelt gård i Hvornum by. Op igennem 1600- tallet var denne beboet af herredsfogeden for Onsild herred, og blev i daglig tale kaldet Herredsfogedgården. Det var den gård der var Nr. 1 i den gamle matrikel fra 1688. Denne gård kan identificeres som Hvornum præstegård, som netop har matrikel nummer 1, så vi er på rette spor. Senere ser vi at denne gård bliver sammenlagt med halvdelen af matrikel 7 i Hvornum. Nummer 7 er det gamle matrikelnummer for gården Splinderholm, der ved en senere matrikulering fik nummer 3. Bygningerne fra nummer 7 blev flyttet hen til nummer 1, hvorefter den samlede gård kom til at hedde Herredsfogedgården. På et senere tidspunkt bliver nummer 7 delt i 2 halvgårde. Da den ene af disse i 1700- tallet blev flyttet, og bliver kaldt nummer 10, beholdt nummer 7 navnet Herredsfogedgården. Nummer 10 er den gård der oprindeligt lå bag Missionshuset og Fjeldstedvang og havde navnet Hvornumgård og som nedbrændte i 1938.


Det ses desuden at Fjeldstedvang og Vadgården, begge er opført på jord der tidligere tilhørte Splinderholm, hvilket viser hvor omfattende arealer der tilhørte gården. Vadgården lå oprindeligt også inde ved kirken. Den er først nævnt i 1731, men fungerede fra tidligere tider også som landevejskro. Den endelige udflytning til nuværende placering skete først i 1868, men den har været i familiens eje siden i hvert fald 1731, en familie der altid har været beslægtet med den familie der ejede den senere matrikel 3, udflyttet i 1855 og som dengang ejede Lyngbakken.


De gamle kort viser desuden at al den jord der lå i Hvornum by og i Nørre Hvornum, ofte grænser op til jord tilhørende nummer 1, senere givet kendelighedsnumrene 14 og 16. Matrikel 7 lå oprindeligt på hjørnet af Gadegårdsvej og Lille Møllevej, men på de gamle kort er der ikke aftegnet bygninger, så flytningen må være sket før disse kort blev aftegnet, og hvor bygninger var blevet flyttet med. Det viser at nr. 7 er flyttet hen til nr. 1 før 1788.


Vi ser her, at den gård der nu bærer navnet Splinderholm, på et tidligt tidspunkt som nummer 7, blev sammenlagt med den tidligere høvdingegård der har matrikel nummer 1. Tydeligvis er der på et tidligt tidspunkt sket en eller anden form for opsplitning. Den gårdsamling der indbefattede numrene 1, 7, senere kaldet 3, og kan associeres med nummer 10, 14 og 16, må være blevet opdelt i flere omgange, men den første opdeling kan være sket før matrikelsystemet kom i brug, et nummereringssystem der de første mange år skabte mere forvirring end klarhed, hvorfor det også blev ændret gang på gang.


Vi ser dog at da matrikuleringssystemet indføres, viderefører man det tidligere system med løbenumre, hvorfor nummereringen kommer til at foregå i rangmæssig orden. Høvdingegården, som vi vælger at kalde den, får nummer 1 automatisk, idet dette tal skal vise at det er den største og vigtigste gård, og således var det alle steder. Man kan i de fleste tilfælde være sikre på at en præstegård eller kirke fik nummer 1 da matrikelsystemet blev indført. Nummer 1 var i gamle tider den ledende gård, og den mest betydningsfulde. En tidligere høvdingegård blev ofte senere til en kongsgård eller en embedsbolig for kongens betroede mænd. Da nummer 7 bliver sammenlagt med nummer 1, sker der sikkert en forøgelse af jordarealer, og da der senere endnu en gang sker en opdeling, ser det ud til at den senere nummer 3 opnår en meget betydelig del af dette, og får samtidigt retten til navnet Splinderholm. Det oprindelige Splinderholm er blevet bygget hvor der fra de tidligste tider været en bolig for en høvding i romersk jernalder. Fundet fra Lyngbakken set sammen med den gamle bestemmelse om at opføre kristne kirker hvor der tidligere havde stået et hedensk tempel, synes at bekræfte dette.


Odinsalteret i Trinderup krat, er ifølge Nationalmuseet den så absolut største helligdom for Odin i vort land, og sikkert den ældste, og betragtes samtidigt som landets største megalitanlæg. Det ligger i dag, eller det der er tilbage af det, gemt og glemt i Trinderup krat, men vidner om en tid hvor det var hele egnens religiøse samlingssted, og tåler sammenligning med vor tids domkirker, selve hovedstedet for den religiøse tro for 2000 år siden.


Vi har altid været på gyngende grund, når det gælder vores viden om Odin, hvilket i høj grad skyldes de mange forskellige beretninger vi kender fra de nordiske sagaer. Vi har historien om Odin der kom vandrende over de russiske sletter og nåede Tyskland, hvor han satte sine sønner til at regere, og derefter fortsatte til Danmark. Vi har ligeledes historien om Odin der kom sydfra og grundlagde Odense, og vi har hørt om den mægtige Odin der sad på sin trone i Uppsala i Sverige. Ligeledes kom en Odin sejlende hertil og grundlagde sit rige. Det burde være givet, at der ikke kan være tale om den samme person, hvilket også viser os at Odin ikke var et personligt navn, men en høvdingetitel, for først da giver det mening. På de gamle oldgermanske og oldnordiske dialekter, var han kendt som Woden, Vodan og Votan som så blev til Odin betegnelsen.


Denne manglende forståelse blev årsag til misforståelser, og desværre også mistænkeliggørelser. Ældre historiske beretninger blev mystificeret og herefter kaldet utroværdige. Disse gamle beretninger, ville hvis de var blevet rigtig forstået, have kunnet forklare skikken med at guddommeliggøre nyligt afdøde høvdinge som havde båret titlen Odin, hvilket blev årsagen til at man mente at have fundet flere guder som hed Odin. Der blev forsket i emnet, og det blev ivrigt debatteret af flere historikere.


En af disse gæve mænd var Peter Frederik Suhm, der levede fra 1728-1798. Han havde noteret sig at der var alt for mange bærere af navnet Odin, især i Saxos fremstillinger. Han gik derfor ind i en dybere forskning af Odin figuren, hvilket kan læses i hans værk om Nordisk Mytologi. Med udgangspunkt i Saxos Mid-Odin, antager han straks at der må have eksisteret en tradition med flere forskellige kaldet Odin. Han fandt frem til tre forskellige der hed Odin, og udover disse fandt han også den Saksiske og den Angelsaksiske Odin, og de var ikke identiske med de først nævnte. Suhm påpeger at der har hersket stor forvirring omkring disse Odin skikkelser, nævnt af både Saxo og Snorre Sturlason der skrev de islandske Eddaer. Suhm mener at de må have forsøgt at reducere rækken af alle disse Odin skikkelser, ved at samle dem til blot en enkelt person. Suhm var den første talsmand for at der fandtes en hel række enkeltpersoner af kød og blod, der foruden deres eget navn, også bar titlen Odin, hvorfor de burde opfattes som forskellige høvdinge der opnåede en form for Gudestatus ved deres død. Men begrebet Odin var en titel, ikke et personligt navn.


Suhm var uhyre velinformeret, og ejede det mest omfangsrige bibliotek i landet, omfattende de allerældste tekster. Han var medlem af Videnskabernes Selskab. Han var Konferenceråd, Kammerherre og Historiograf. Suhm skrev at den ældste Odin aldrig kom til Skandinavien, men residerede et andet sted i Asien, hvor han opholdt sig i Asgård ved floden Tanais i området omkring Azerbaijan. Dyrkelsen af ham blev bragt til Norden af indvandrende folkestammer. Den mellemste Odin var ham der kom til Jylland og den yngste Odin var ham der kom til Fyn og gav navn til Odense. Tillige måtte der have eksisteret en guddom alle havde været samlet om, ”den højeste”, som titlen Odin betød.


Titlen Odin, betød slet og ret ”Den højeste”, ”Den første” eller ”Nummer et”, hvilket genkendes fra russiske dialekter, og man havde også en Odin der blev tilbedt i Estland. Det er ud fra denne tankegang, at tallet nummer 1 overføres til høvdingens bolig, og senere var at finde i matrikelsystemet, overført fra et ældre system af løbenumre.


Suhm forsøgte ikke at sætte dato på hvornår disse høvdinge var ankommet fra en anden destination og indvandret i Danmark, men det gjorde den norske opdagelsesrejsende Thor Heyerdal, der også var antropolog. Heyerdal hæftede sig ved, at da Romerne havde travlt med at invadere stort set alle lande i Lilleasien, da følte konger og høvdinge sig truede. Flere besluttede sig for at bryde op og rejse nordpå. De boede i landene omkring Sortehavet og Det Kaspiske Hav. Heyerdal rejste til Azerbaijan, og her søgte han at opspore hjemstedet for en af disse høvdinge med titlen Odin.


Heyerdal skrev: ”Jeg ankom til Gobusthan hvor jeg så en sten med romerske inskriptioner, hvorefter jeg kontaktede Det Videnskabelige Akademi i Azerbaijan og fik inskriptionerne oversat. Selve dateringen af inskriptionerne viste, at de var skrevet i tidsrummet fra år 100 til år 200 efter Kristus. Romerne havde været der, og folk flygtede. De var søgt vestpå, og ønskede at komme langt væk fra romersk besatte provinser.”


De ankommer på et tidspunkt til Cypern, som havde været en romersk provins siden år 58, men ønskede at rejse videre herfra. Efter nogen tids ophold her, genkender de medlemmer af deres egen folkestamme som allerede boede her. Disse havde levet her siden de 1200 år tidligere flygtede fra Tyrkiet da Troja krigen rasede. Flere stammede fra byen Asgarta, som Istanbul blev kaldt af de fra øst indvandrende


stammer. Disse havde århundreder før den tid levet i områderne omkring Sortehavet, hvor de også havde haft en hovedby kaldet Asgarta.


Det interessante i hele denne historie er, at Snorre der skrev de islandske Eddaer, besad en vis viden om den slægt, der var flygtet fra Troya, så han må have haft adgang til skriftlige kilder der stammede fra en periode langt før hans tid, og Snorre skrev sine Eddaer omkring år 1200. Snorre skrev: ”Et sted i Tyrkiet fandtes engang fantastiske paladser og haller, og det hed Troya. En af kongerne der hed Memnon, og han giftede sig med en datter af kongen Priam der også blev kaldt Troin, og de fik en søn der blev kaldt Tror, ham vi her kalder Thor. Han rejste vidt og bredt og en dag mødte han en sandsigerske der hed Sibyl, hende vi kalder Sif. De fik sønnen Loridi der fik sønnen Einridi, som blev far til Vingethor, der igen blev far til Vingenar der fik sønnen Modi som blev far til Magi, der havde sønnen Seskef som er kendt som Sceaf. Hans søn Bedvig var far til Athra der fik sønnen Herman, der blev far til Heremod, som fik sønnen Skjaldun, som vi kalder Skjold og denne fik sønnen Biaf, som vi kalder Bjar eller Beaw som fik sønnen Jat også kaldet Geata, som havde en søn kaldet Gudolf eller Godwulf der havde sønnen Finn, og dennes søn var Friallaf eller Frithwulf, og han havde en søn som vi kalder Odin, den Odin der giftede sig med Frigida, som vi kalder Frigg eller Freya”. Den sidstnævnte her, kaldet Odin, var kendt som Sigge Frithwulfsen eller Fridulfsen.


Vi får her leveret en hel slægtslinje, forklaringer, samt muligheder for at identificere dem alle. Snorre rammer forbløffende godt, og det kan kun skyldes ældgamle ukendte tekster som han har haft adgang til. Vi har faktisk her dele af en genealogisk slægtslinje helt tilbage fra omkring år 1200 før Kristus og helt op til det første århundrede efter Kristus, så nogen må have vidst noget og skrevet det ned. Tydeligvis er dette blevet misforstået, specielt navnemæssigt, men det kom til at danne basis for en del af den nordiske mytologi. Vi kender versionen om kong Skjold, der samlede riget og blev forfar til skjoldungerne Halfdan, Frode, Roar, Helge og Rolf Krake, og hvor handlingen udspinder sig i Lejre på Sjælland, hvortil Skjold som spæd kom sejlende. Denne historie kender vi fra sagaer, og Saxo nævner den også. Sandheden er blot den, at denne historie intet har med Skjold at gøre. Historien var oprindelig knyttet til en Scef, i sagaerne kaldet Seskef, og denne var en af Skjolds forfædre som havde levet mindst 700 år før kong Skjold, og som aldrig havde sat fod i Danmark. Desuden eksisterede sjællandske Lejre ikke på kong Skjolds tid. Nogle oversatte simpelthen fejlagtigt navnet Scef til Skjold, og endnu værre, man placerede ham på Sjælland, på trods af at de angelsaksiske tekster tydeligt fortalte at han var konge i Angel i Sønderjylland, og senere i Nordjylland.


Vi ved at dette folk på et tidspunkt ankom til Jylland hvor de etablerede sig. De var indvandrende mennesker fra Tyrkiet, der tidligere var ankommet dertil fra Azerbaijan, og som oprindeligt nedstammede fra en anden og ældre befolkningsgruppe kaldet Jat folket, som for flere tusinde år siden kom til Danmark, hvor de senere blev kendt som Jætterne. Jat folket bosatte sig i Jylland, hvorefter denne landsdel blev kendt som Jatland, eller på engelsk Jutland, hvilket det stadig hedder på dette sprog. De stammede fra et område i Indien, der lå i omegnen af Delhi og Punjab. Her var hovedbyen kaldet Asgartha, hvilket i nordisk mytologi blev til Asgård, ligesom Jat folket blev til Jætterne. I Danmark kender vi gravhøjene som også blev kaldt Jættestuer, hvilket skyldes at Jat folket medbragte denne begravelsesskik fra Indien, hvor disse gravhøje stadig ses.


Jat folket var beslægtet med Asa folket som var en gren deraf. En anden sidelinie blev kaldt Vanaerne grundet deres lange ophold ved Vana søen, eller Lake Van tæt på Azerbaijan. Her levede de i århundreder, men efterhånden brød flere stammer gradvis op og vandrede vestpå, og mange af disse slog sig ned i Tyrkiet og nabolandene. Herfra vandrede nogle mod nord, og bosatte sig i Finland og Baltikum. I Tyrkiet oprettede man også et Asgård, hvilket var det nuværende Istanbul. Disse folk havde samtidigt slægtsmæssige forgreninger til et folk kaldet Masse Geata, som havde bosat sig i områderne omkring Aral søen. Disse var en del af Jat folket der bosatte sig i Jylland. Selv siger de at Geata var en afart af navnet Jat eller Jute, og at Geaterne gradvis blev kendt som Goterne, hvilket skulle være årsagen til at Jylland i gammel tid havde navnet Geateland, der så blev til Gotland og senere Reidgotland, hvilket specielt gjaldt den del der lå nord for Reide å. Sandsynligvis var Vanerne og Geaterne det samme folk, og navnene kendes fra mytologien hvor deres kampe med Jætterne beskrives, hvilket ikke skete i Jylland, men århundreder tidligere tilbage i Østen. Dette var en del af deres medbragte historie, men den gik over i mytologien, og disse kampe blev fejlagtigt af eftertiden anset for at have fundet sted her i landet.


Da krigen i Troja havde fortrængt dette folk der slog sig ned på Cypern, havde de kun ambitioner om at skabe sig en ny begyndelse for deres samfund. Med tiden fik de anlagt havnebyen Phapos og et helt bysamfund midt på øen som de kaldte Lethere. Det var den by som meget senere skulle blive kendt som Nicosia, Cyperns hovedstad. I slutningen af det første århundrede, begyndte dette folk at føle sig truede af den Romerske stormagt der gjorde Cypern til en romersk provins år 58, og besluttede derfor at det var tid til at finde nye områder og skabe sig en ny tilværelse. De samlede sig, og udrustede en større flåde bestående af mange skibe, og sammen med andre medlemmer af deres stamme der nyligt var ankommet fra Aserbaijan, stak de til havs. Under ledelse af en mand ved navn Sigge Fridulfsen, sejlede de ud af Middelhavet ved Gibraltar, og nordpå indtil de nåede den engelske kanal. Her sejlede de ind til kysten i det sydlige Irland, hvor de opholdt nogen tid. Der var flere der følte sig tiltrukket af stedet, hvorfor de besluttede sig for at bosætte sig her. Dette skete i nærheden af Clonbern i provinsen Kilkerrin. Her skabte de deres eget sted og kaldte deres første boplads Lethere efter deres forrige hjem på Cypern.


Man havde dog noteret sig at romerne også var at finde i England, så det store flertal valgte at fortsætte rejsen. De sejlede derpå videre, og op langs den jyske vestkyst, hvor de sejlede ind i Limfjorden. Dengang bestod det område vi kender som Thy af adskillige øer, så man kunne sejle ind i landet flere steder. Det største og bredeste sted kaldtes Sløjdkanalen, der lå lidt nord for hvor nu Thisted ligger. Nogle få valgte så at etablere sig i dette område, mens de resterende sejlede længere ind i landet via Hjarbæk fjord. Efter et par dage ankommer de efter alt at dømme til Klejtrup sø. Historien viser at man valgte at etablere sig her, idet her allerede fandtes en befolkning, som de i forvejen havde kendskab til, nemlig Vanerne, med hvem de også var beslægtede. Stednavne og tilstedeværelsen af Odinsalteret i Trinderup krat, viser at det var her de valgte at etablere sig, hvilket bekræftes ved personernes indbyrdes forbindelser.


Deres ubestridte leder var Sigge Fridulfsen. Han havde tilsyneladende sin hustru og en søn med på rejsen. Hustruen var kendt som Rind og deres søn hed Vale. De blev hilst velkommen af den herboende herskende høvdingefamilie, og med denne høvdings tilladelse, beslutter de sig for at bosætte sig her. Sigge bliver hurtigt dybt forelsket i høvdingens datter der hed Frigg eller Frigga, også kendt som Freja. Man levede i et mandsdomineret samfund, hvor man kunne frastøde sin hustru, dog mod en kompensation, eller man kunne vælge at have mere end en hustru. Tilsyneladende frastødte Sigge sin hustru Rind og ægtede Frigg. Rind har sikkert fået sin kompensation, hvilket må have bestået af et større landområde, sikkert givet hende af Sigges nye svigerfar. Her måtte hun så etablere sig og skabe sin nye tilværelse. Det er fristende at tro at det kunne dreje sig om Rinds Herred, og at dette ligesom byen Rind og Rindsholm kunne være opkaldt efter hende. Hendes faste bopæl her, kunne have været bygget og forskanset på en ø i et vandigt område. Øen kunne være Rindsholm, for i dette område fandtes der en mængde vandløb af varierende størrelse med småøer, hvilket også har givet anledning til at nogle mener at herredet har fået sit navn, grundet flere rindende vandløb. I sammenligning med andre stednavnes oprindelse, kan man gætte på at disse steder var opkaldt efter hende. Senere ser vi at der fra samme befolkningsgruppe, findes nogle der drager, sydpå og de bosætter sig i den del af det sydlige Jylland vi kender som Angel.


Sigges eller Odins nye hustru Frigg, var datter af en utrolig magtfuld høvding, som ved Sigges ankomst ejede hele det midtjyske område. I nordisk mytologi kendes han som Njord, og han var gift med Nerthus. Imidlertid er denne Njord kendt under flere navne hvoraf nogle måske var titler, og her på egnen blev han kaldt Omungær. Dette navn viser os hvor stor en magt han besad, idet han kom til at give navn til Omungær syssel der senere kendtes som Ommersyssel, og samtidigt fik fjorden navn efter ham og hed ligeledes Omungær, hvilket er det ældste kendte navn for Mariager fjord. Denne store høvding havde naturligvis slægtninge der ligeledes boede i området, og en af disse havde fået tildelt et landområde hvor nu Snæbum og Handerup ligger. Det var en mand ved navn Snæb, også kaldet Snio, eller Snigo. Han kendes fra en meget gammel lokal tradition, hvor det siges at han skulle have givet navn til Snæbum, og være gravlagt i en høj i området.


Snio var søn af Froste, hvis far hed Kare. Denne Kara havde en bror ved navn Loke, og de var Njords brødre. Loke og Kare var ankommet til Hobroegnen fra Finland, hvor deres og Njords far Forniotur havde været hersker, og han var kommet dertil sydfra ad de russiske floder. Njord selv, var ankommet til området flere år før sine brødre, og havde etableret sig her.


Denne Snio var lokalkonge i området omkring Snæbum og havde en søn der hed Thorre. Snio blev dræbt i nærheden af Viborg, hvorefter han blev bragt hjem og gravlagt i Snibhøj tæt på Hannerup. Den er en af landets største jættestuer, 36 meter i diameter og 8 meter høj. Den indeholder to separate gravkamre med 6-8 meter lange gange. Her blev ved en undersøgelse i 1896 fundet en del skeletrester. Folkemindesamleren Evald Tang Christensen skriver, at da han døde, blev han efterfulgt af en slægtning ved navn Bjørn der ligeledes boede i Ommersyssel, omkring en mil fra Snæbum, og som efter sin død blev gravlagt i en høj på en mark hvor højen fik navn efter ham, og her tænker man uvilkårlig på en af Bjørnshøjene på Hvornum mark, hvor afstanden til Snæbum jo passer udmærket. Bjørn skulle være søn af en Omund, et navn der måske er opstået fra Omunge, og mange år senere udviklet til Åmunde.


Langt senere i historien støder vi på endnu en lokalkonge, også ved navn Snio. Han skulle have boet i Lysgård ved Viborg, men stammede fra Gunderup, 13 kilometer syd for Ålborg. Han er nævnt i flere gamle tekster, og det skulle have været på hans tid at Reidgoterne eller Jyderne udvandrede til Sverige grundet hungersnød. En meget stor udvandring skal det have været, og den blev ledet af Ebbe og Agge fra Hald. Deres mor var Berete af Vendsyssel, hvor Ebbe var født. Senere blev hun gift med en høvding i Skåne og fik Agge med ham. De kom til området vi nu kender som Götaland, eller Gotland kaldet således fordi Reidgoterne kaldtes Gotere. Ifølge P.F. Suhm var denne Snio søn af Sivald, hvis bror var Jarmerik som regerede et område i Thy og Vendsyssel. Her skulle byen Hjermitslev være opkaldt efter ham, og ligeledes Jammerbugten. Denne Snio skulle have levet i første halvdel af 500-tallet, samtidigt med Rolf Krake. Disse historier er ikke grebet ud af den frie fantasi, idet der faktisk rapporteres om en hungersnød på dette tidspunkt. Dette skulle være en klimakatastrofe forårsaget af et voldsomt vulkanudbrud, som havde resulteret i omtalte hungersnød. Det er måske også her vi finder en oprindelse til dele af den nordiske mytologi.


I dag ved vi, at der i den vestlige del af Nordamerika skete et gigantisk vulkanudbrud i begyndelsen af året 536, som slyngede enorme mængder vulkanske gasser og partikler højt op i stratosfæren, hvilket fik verdensomspændende konsekvenser. Af iskerner hentet fra Grønlands indlandsis fremgår, at der skete et stort vulkanudbrud netop omkring denne tid. I Tyrkiet skrev Prokopius at solen havde skinnet hele året, men som månen, uden kraft. Det var næsten som en solformørkelse, for dens lys var ikke klart. I Italien fortalte historikeren Flavius Cassidorus i 536, at solen havde tabt sit sædvanlige lys og i stedet fået en blålig farve. Selv midt på dagen kastede man ingen skygge, og det varede et helt år. I denne periode var afgrøderne også blevet ødelagte. I Irland beretter Ulster annalerne om hungersnød, og i Kina kunne man ikke se stjernerne. Udbruddet betød, at beboerne i Norden oplevede en vinter, der varede i tre år, og som tog livet af næsten halvdelen af befolkningen. Arkæologiske fund viser, at folk i fortvivlelse vendte sig mod de højere magter, og ofrede alt de ejede af guld og værdier, i søer og moser. Det ses at folk i Norden i årene 535 og 536, var udsatte for helt ekstreme vejrbegivenheder. Folk og dyr, hvis ikke de var døde, flyttede eller forsvandt. At Reidgoterne eller Jyderne skulle være udvandret, er derfor ikke usandsynligt. Man havde en vinter der varede i tre år, hvor somrene udeblev, hvilket kunne være årsagen til at man i nordisk mytologi finder omtalt Fimbulvinteren der varede flere år, og som indvarslede Ragnarok hvor sol og måne sluges af ulve. Samtidigt kan dette måske forklare, at der ifølge arkæologiske dateringer ikke skete meget i det nyoprettede sjællandske Lejre netop i dette århundrede. Det sidste man hører, er faktisk om Rolf Krakes død, hvorefter en sammenhængende historie forsvinder. Først i 700-tallet hører vi igen om aktive konger med forbindelse til Lejre på Sjælland. Arkæologiske spor vidner om at græsningsarealer og dyrkede marker, som en konsekvens af de mange mennesker og husdyrs død, atter begyndte at vokse til. Det varede fem til seks generationer før de gamle marker igen blev taget i brug.


Denne form for beretninger forsvinder. Flere af vore lærde historikere trækker på smilebåndet. De betragter det som utroværdige sagnhistorier. Snio fra Gunderup har simpelthen aldrig eksisteret, men dette var en mand ved navn Baldur uheldigvis ikke klar over, for han satte en sten efter Snio på en høj i Gunderup. Indskriften siger: ”Baldur satte denne sten over den gode kong Snio, sin fader, det bedste menneske, og Tufa sin moder. Begge ligger under denne høj”. Denne Baldur findes omtalt i Frisiske annaler, hvor han har tilnavnet Eddel og kaldes Eddel Baldur. Dette viser med stor tydelighed at både Snio og Baldur må have levet, og derfor ikke bør omtales som ikke-eksisterende. Højen og stenen taler sit tydelige sprog.


Navnet Trinderup skulle stamme fra engang hvor der blev udflyttet tre gårde fra Hvornum til stedet, idet det gamle ord ”trende” betød tre. Men fra ældgamle tekster ved vi at Njord havde flere tilnavne, og at et af disse netop var ”Trende”. Endelsen ”rup”, betød oprindelig ”Torp” som betød et udflyttersted, men denne endelse stammer tidligst fra 800-tallet, og kan således næppe forbindes med Njord, men man kan have benyttet sig at et måske allerede eksisterende navn Trende, hvortil en udflytning på et tidspunkt fandt sted. Måske ordet ”Trende”har været en titel, for vi ser i digtet Havamål at Odin kaldes Trende der skulle betyde ”Den Trefoldige”, så flere muligheder er til stede. Måske er trefoldigheds- princippet i virkeligheden ældre end kristendommen, og adopteret af denne ligesom julen er det, for denne begivenhed blev fejret i Danmark længe før kristendommen holdt sit indtog. Et af Odins navne var Jule eller Yule, og historien beretter at Gorm den Gamle hvert år omkring den 21. december inviterede til julefest ved vintersolhverv.


Den Odin der hed Sigge, er sandsynligvis ikke bygherren af Odinsalteret i Trinderup, men dets størrelse og omfang illustrerer dets tidligere storhed. Det er meget stort. Det måler i sin oprindelighed 180 meter i længden og har en bredde på over 15 meter. Det var fra de ældste tider forbundet med Nerthus dyrkelsen. Her blev afholdt Gudehof eller Gudehov, også kaldet Blot, hvor der blev foretaget ofringer til de højere magter. Man ofrede til Guderne for at opnå deres gunst. På Norrønt betyder verbet Blota at ofre, hvilket er beslægtet med det gotiske Blotan, at dyrke eller tilbede, og offerpræsten kaldtes en Blotan. Ved sådanne lejligheder var hele egnen forsamlet ved alteret i Trinderup, og der var mødepligt. Folk kom fra nær og fjern, og fra Hvornum førte der en vej op til alteret, kendt som Hofvejen eller Hovvejen, hvilket siden har givet anledning til den tro, at navnet skulle forbindes med at bønderne gik til hove på Trinderup gods.


Offergaverne der bestod af dyr, ønskede man at helliggøre, så de kunne overføres til den himmelske sfære. Man placerede offerdyrene på alteret hvor de blev ofret og blodet blev så samlet i et kar, et Hlautbollar. Med en riskost, en Hlautteinn, blev alteret og kultbægrene bestænket med blodet, hvorefter kødet blev tilberedt og så var man klar til at holde Blotgilde.


Her spiste og drak man sammen. Maden blev tilberedt i stegegruber af opvarmede sten, og så kom Vølven eller troldkvinden og signede de store kar med mjød, som derefter blev omdelt, så alle kunne hygge sig og drikke og spise sammen. Man skålede for Njord og Nerthus, og hele ceremonien blev ledet af Vølven sammen med en ypperstepræst, der på daværende tidspunkt var Friggs bror Ingvor. Han mentes at have særlige evner i henhold til helbredelse, og ikke langt fra Odinsalteret findes netop Ingvors kilde, hvortil mennesker i århundreder er valfartet i håb om helbredelse. Man kendte denne kilde omtalt igennem mange år, men den var forsvundet indtil den i 1942 blev genfundet og restaureret, og derefter fredet. Dette blev foranlediget af den daværende ejer Aage Thy. Denne kilde var specielt besøgt Valborgsaften d. 30. april, og Skt. Hansaften d. 23. juni. Det var især gigt, lammelse, sår og bylder, skab og fnat, samt mave og øjensygdomme man søgte helligkilden for. Vandet skulle drikkes af lerskåle, som derefter blev knust og kastet i kilden eller ved siden af. Man kunne også bringe vandet med hjem, men så måtte man ikke tale mens det østes op, og på hjemrejsen måtte vandet ikke komme under tag eller låg, idet det så ville miste sin kraft. Kilden var at finde på Thulsgårds mark, og Thulen mener man var en slags herredshøvding som har ”siddet på høj” nær ved tingstedet, og ca. 500 meter nord for Thulshøj, fandtes Odinshøj. Njord og Nerthus er de først kendte ledere der tog vare på stedet, hvilket sandsynligvis blev videreført af Sigge og Freya, deres datter og svigersøn. Og det er måske på dette tidspunkt at området Onsild fik sit navn.


Ingvor, der var søn af Njord og Nerthus og bror til Frigg, forlader på et tidspunkt Hvornum og Trinderup. Han rejser til Sverige, hvor han etablerer sig selv i Uppsala og bliver den svenske Odin, måske bedre kendt som Yngve Frey. Herhjemme havde han også titlen Frej ligesom hans søster der kaldtes Freja, hvilket var titler der betød Herre og Frue.


Nerthus var kendt for ”Sejd”, trolddomsmagien der altid blev udført af Vølver. Hun var kendt uden for landets grænser, for hun omtales af romeren Tacitus der levede i det første århundrede, hvilket beviser at Nerthus også har været en titel som gik i arv, og var kendt allerede på Tacitus tid. Han skrev: ” På en ø, findes der et meget helligt sted. Her står der en vogn der er dækket af et klædestof. Kun præsten må berøre den. Han kan fornemme når Gudinden er til stede på dette sted. Når hun så sidder på sin vogn som trækkes af køer, går præsten respektfuld ved siden af”.


Andre steder nævnes Nerthus hellige lund eller krat, hvorfra hun kørte ud i sin vogn, og når alt det rituelle var overstået, blev vognen kørt til en stor sø der lå i nærheden. Her blev vognen rengjort af trælle der når arbejdet var tilendebragt, blev druknet i søen som en offergave til de højere magter. Det er jo næsten uundgåeligt her ikke at tænke på Trinderup krat og Klejtrup sø, for Tacitus skrev netop i sit historiske værk ”Germania” at disse ritualer fandt sted i landet Danica. Efter at have beskrevet øen hvorpå den hellige lund fandtes, nævner han samtidigt, at et stenkast fra lunden lå også tingstedet, hvilket netop er tilfældet i Trinderup krat, for her ligger der et gammelt tingsted tæt på vejen der fra Hvornum fører til Nørre Onsild, netop et stenkast fra Odinsalteret. Han nævner endvidere at søen altid var en part af de ritualer der blev udført og derfor hellig, og en meget gammel lokal tradition beretter, at man i gamle dage troede på at Klejtrup sø var hellig og at dens vand var helbredende.


Vi burde kunne være sikre på, at der er tale om et høvdingepar der havde deres faste bopæl i Hvornum, og regerede og bestyrede den hellige lund med det hellige alter i Trinderup krat. Nerthus havde også kaldenavnet Horn eller Hurn, som for øvrigt blev overført til datteren Frigg eller Freja, og det er måske her vi skal søge oprindelsen til stednavnet Hvornum.


Der har været spekuleret en del i hvorfra navnet Hvornum stammer. Pastor Ginnerskov der var præst i Hvornum fra 1910-1916, forsøgte sig med at foreslå, at navnets oprindelse kunne stamme fra dengang skibene i tidlige tider sejlede omkring Hornshøjene—altså sejlede de Horn-om. Denne forklaring lyder dog ikke særlig sandsynlig.


Vi finder ganske rigtigt i nærheden navnene Hornsmarken og Hornshøj, men når vi nu kan konstatere at Nerthus med tilnavnet eller titlen Horn, tilsyneladende kan forbindes med både Hvornum og Trinderup, ville det så ikke være nærliggende at foreslå at Horn gav navn til Hvornum? Endelsen ”um” er en af de ældste vi kender, og kan direkte oversættes til ”hjem”, så i dette tilfælde betyder Hornum simpelthen Horns hjem, hvilket ville være ret naturligt idet hun har boet der. Det ”v” vi i dag finder i navnet, stammer fra en gammel dialektisk udtale hvor byen blev kaldt Hurnum. Sproget forandrede sig gradvist igennem tiden, således at ”u” blev til ”v”, så nogle steder kom byen til at hedde Hornum, mens andre bibeholdt det dialektiske ”u”, der så til sidst endte med at man sammenføjede det hele, så både ”o” og ”u” fik sin plads i navnet, men med ændringen af ”u” til ”v”, blev slutresultatet HV som forstavelses bogstaver, stammende fra Huornum.


Med tilstedeværelsen af Njord som under navnet Omungær, giver navn til Ommersyssel og Mariager fjord, og hans hustru Nerthus med kaldenavnet Horn som navngiver Hvornum, deres søn Ingvor som helligkilden er opkaldt efter, og Odinsalteret i Trinderup krat, tillige med Sigge med titlen Odin, bliver det klart at disse mennesker virkelig befandt sig her i henholdsvis Hvornum og Trinderup, hvorfor deres efterkommere ligeledes må have oprindelse her. Det må være her den danske sagnhistorie fødes, med navngivne sagnkonger som med tiden spredes i områderne Ommersyssel og Hartsyssel og en sidegren af slægten i Angel, hvilket kun kan betyde at det sagnomspundne Lejre skal søges i disse områder, og ingenlunde på Sjælland.


Vi må formode at det er Odin og Freja, nærmere betegnet Sigge og Frigg, der på et tidspunkt overtager ledelsen af de hellige ritualer i krattet efter Njord og Nerthus. Fra de ældgamle sagaer ved vi at denne Odin havde to foretrukne vølver til at udføre ritualerne. Den ene hed Groa, og den anden kaldtes Hege, og sidstnævnte var Odins personlige veninde. Hun boede i en lille lund nede ved vandet, hvilket må være ved fjorden. Hun siges at have tilført ritualerne et helt nyt aspekt. Hun indførte den skik at man skulle skåle for de afdøde, fordi de nu befandt sig et meget bedre sted. Man skulle ikke sørge, men i stedet fejre deres bortgang. Dette bringer tanken hen på den gamle skik med at drikke gravøl, hvilket måske kan stamme herfra.


Man kunne forestille sig, at Hege kunne være oprindelsen til navnet Hegedal i Hobro. Navnene Hodal og Hostrup skulle stamme fra en mand ved navn Ho, sikkert en forkortelse af Hother, og dem har været mindst to af. Den første levede på Odins efterkommeres tid og skulle være begravet i Hohøj ved fjorden, mens den anden må have levet i kristen tid, idet han fraflyttede Kirkedal ved Hubæk tæt på Skellerup, til det område i Hobro der fik navn efter ham, og han har sikkert intet at gøre med navnet Hobro, idet vi nok her skal søge efter en oprindelse der kan forbindes med ordet Hofbro, en bro der for folk på den anden side af fjorden gav adgang til en vej eller sti som førte til alteret i Trinderup. En sådan bro kan være opført på det tidspunkt hvor det ikke længere var muligt at sejle længere ind i landet fra Mariager fjord, vel engang omkring 900-tallet.


Den svenske forsker Anders Blomstrøm har forsket i navnet Hegedal, og er nået frem til at navnet har været et gammelt og måske oprindeligt navn for en lille flække der netop lå nede ved fjorden. Han foreslår at dette sted var kaldet Hegeby, og at en adelsfamilie havde sin oprindelse her. Det var måske først en lille klynge huse der lå i dalen, men som gradvis blev til en større bebyggelse som kan have fået navnet Hegeby. Denne slægt hed Hegedal, og flere medlemmer af slægten var at finde i 1300-tallet iblandt landshelten Niels Ebbesens venner. Godset Kjellerup ved Glenstrup, var i 1400-tallet i denne slægts eje, da en Jep Hegedal ejede Kjellerupgård. Denne slægt førte en gående hjort i våbnet, hvorfor den er blevet sat i forbindelse med Hvide-slægten, idet Absolon førte et lignende våben. Tilbage i 1343 møder vi Petrus Heggydal som vitterlighedsvidne i et af drost Hr. Peder Vendelbo udstedt dokument. Samme Hegedal skøder 1349 nogle ejendomme i Husum i Glenstrup sogn til abbed Thomas i Glenstrup kloster.


Den gamle Asa-tro inddrog flere rituelle handlinger. Man havde en slags ypperstepræst der ofte var høvdingen selv, og han havde naturligvis sine hjælpere når ritualerne skulle praktiseres. Der fandtes både mandlige og kvindelige assistenter, og blandt kvinderne finder vi vølverne som havde en fremtrædende plads, og deres betydning fortsatte helt op til omkring 1000-tallet. Ved udgravningen af Fyrkat, fandt man både hedenske og kristne grave, og iblandt disse en vølvegrav. Hun var klædt i en fornem dragt der tydede på kongelig herkomst. Hun var begravet som de rigeste kvinder, og foruden offergaver fandt man ”eksotika” fra fremmede lande. Ligeledes fandt man bulmeurt, som var en fast bestanddel hos senere hekse. Den kunne anvendes til fremstilling af salve, men kunne også give en psykodelisk virkning der kunne få brugeren til at gå i trance. Hun havde i sit bælte blyhvidt der også anvendtes til noget lignende. Desuden fandt man en amulet i sølv, hvor en del var brækket af. Ved et rent tilfælde, har man nu fundet den afbrækkede del ved udgravningen af den nylig fundne ringborg ved Køge, hvilket vel viser at de kendteste af vølverne rejste rundt i landet og udførte deres heksekunster. Denne vølve var begravet i en vogn, hvilket leder tanken hen på Nerthus og dennes vogn, så graven ved Fyrkat er måske meget ældre end først antaget?


Vi ved fra de mytologiske beretninger, at der på Odins tid også levede en person ved navn Loke, og han var bror til Njord, og ligeledes tilknyttet egnen. Vi har tæt på Apotekerskoven ved Hobro Lokes plantage, et navn der nok er tilføjet i nyere tid, men ikke så langt derfra findes Lokes hede, hvilket tyder på et tilhørsforhold mellem Loke og dette areal. Forskerne er dog af den mening, at selve arealet og de fund der er gjort der er af meget ældre dato, måske 5000 år gamle. Arealet er blevet udforsket, og her er tilsyneladende fundet beviser på kultiske traditioner der tilhører en tid, helt tilbage til omkring 3000 år før vores tidsregning.


Denne slags områder var kendt som ”De døde sjæles landsbyer”. Det var rituelle steder af enorm betydning for datidens mennesker. Disse store og underlige anlæg indgik i en rituel livsførelse, fra en tid hvor man boede på små bopladser der lå spredt ud over hele landskabet. Det var en form for samlingspladser, eller centre for slægtsgrupper fra disse bopladser. Alene opførelsen af disse anlæg, må have krævet et velorganiseret samarbejde bopladserne imellem. Ritualernes udførelse, har måske styrket en bevidsthed om at man her var samlet som en æt eller klan med fælles oprindelse, og derfor også fælles forfædre. Dette kunne tyde på en form for forfædre dyrkelse, som især kendes fra Asien, og som indtil for ganske nyligt praktiseredes af urfolket Veddaerne der lever i Sri Lankas jungleområder, en nu næsten uddød race.


De døde sjæles landsbyer var en form for mødested, hvor de levende kunne mødes med forfædrene, der nu levede i en verden hinsides denne. Forfædrenes ånder var til stede, og dermed også muligheden for en kontakt til forfædrene. Anlægget bestod af en palisade der afgrænsede området, men udenfor var der opført en anden indhegning, og et system med to parallelle rækker af aflange grøfter. Vore lærde mener, at formålet med disse palisader, først og fremmest har været at markere en grænselinje mellem de dødes og de levendes verden. Der fandtes kun en indgang, og ca. tre meter foran denne var der en afskærmning bestående af et hegn. Adgangen til indgangen var en sti der ligeledes var afskærmet på begge sider. Man ved ikke hvad formålet med gravene eller grøfterne har været, men det har sikkert været kultisk.


Der er dog fremsat visse formodninger vedrørende dette. Her menes at når ritualerne var tilendebragt, blev gravene opfyldt med jord. En af teorierne er at de døde er blevet båret til samlingsanlægget, hvor ligene blev placeret i bunden af gravene. Her blev de så opbevaret indtil forrådnelsen var afsluttet, hvorefter knoglerne blev opgravet og henlagt i gravhøje eller stendysser. Dette minder utrolig meget om de teorier man har haft vedrørende Jat folket, som i Indien var ophavsmændene til opførelsen af netop gravhøje som vi herhjemme kender som jættestuer. Dette folk menes nemlig at være ankommet til Jylland for mange tusinde år siden.


At være høvding, svarede dengang til at være en konge, og dette medførte både ansvar og pligter, men også fare. Disse høvdinge måtte allerede dengang, i stil med hvad danske konger senere gjorde, oprette en form for forsvarsværker. Man havde utallige vandveje, elve og floder, og det var ofte ad den vej man kunne blive angrebet. Derfor måtte en stor høvding sikre sig på alle måder. Der blev oprettet forposter, der havde til opgave at kontrollere alle der kom sejlende ind i det område som høvdingen ejede. Der fandtes flere af disse forposter, og de var altid oprettet netop hvor sejladsen var størst. Man ser det tydeligt ved Hersom, hvor den daværende fjord var omkring en kilometer bred, hvilket stadigt kan ses hvor vejen fra Hersom går til Vammen, og hvor vejen er anlagt på den gamle fjordbund. Her må der have eksisteret en forsvarsmæssig forpost helt fra gammel tid, idet navnet Hersom kun er en nyere form for Hersum, og her har vi atter endelsen ”um” hvilket betyder ”hjem”.


Det gamle Hersum kan have været en tidlig form for kasserne, idet dette afsløres af navnets forstavelse. En høvding havde altid sine undersåtter der allerede dengang havde rangtitler. Hærlederen kaldtes dengang en Herse, så deraf navnet Hersum---stedet hvor Hersen boede, eller havde sit sted eller kaserne sammen med sin forsvarshær. Han afgav sine ordrer og opretholdt disciplin, og her genkender vi oprindelsen af ordet ”at herse” med andre! Stednavnet Hærup, har en lignende betydning, men hvor endelsen ”up” afslører at det er af yngre dato, tidligst 800-tallet. Ligeledes vil der have været forposter på strækningen fra Hobro, hvilket ikke afsløres af stednavne, men man kunne tænke sig en sådan forpost i Hejring, og hvor nu Fyrkat ligger eller i samme område, og navnet Gattenborg kun stamme fra en sådan forpost. Ordet gat betegnede en forsnævring, et smalt sted. Fra et sådant sted kunne man ligeledes føre kontrol med sejladsen.


S.C. Sortfeldt skrev om dette i årbogen for Himmerland og Kjær Herreder i 1931. Her beretter han at der allerede i Odins tid fandtes byer der var forbeholdt høvdingens krigere og trælle. De var jo høvdingens såkaldte ”karle”, så Karleby blev et stednavn, men Sortfeldt fremhæver især Simested. Endelsen ”sted” er næsten ligeså gammel som endelsen ”um”, så vi befinder os tilbage i tiden kort efter Kristi fødsel. Simested omtales første gang i 1495, som Semestadt, og Sortfeldt skriver at byen er opkaldt efter en høvding ved navn Semund eller Sæmund. Han havde kommandoen her hvilket er interessant, idet de gamle sagaer beretter om to brødre, Sæmund og Hother, kaldet Ho, som sønner af en høvding med titlen Odin, hvilket ikke nødvendigvis ikke behøver at være Sigge. Man har i Norge en tradition om at denne Sæmund er ældste forfader til den norske kongefamilie. Ifølge nogle gamle tekster skulle Sæmund have været søn af Ingvord også kaldet Yngve-Frey.


Foruden sine forposter, måtte en høvding også tage sine forholdsregler imod angreb fra landsiden. Han måtte have signalposter så forstærkninger kunne tilkaldes. Når man fra Hvornum drager imod Trinderup krat, er der en kraftig stigning på vejen. Dette punkt har i alle tider heddet Hurnum Høwe, eller Hvornum høje. De samme høje blev også, og bliver stadig benævnt Hvornum Baunehøje. Dette var også en form for et forsvarsværk hvorfra man kunne tilkalde forstærkninger i tilfælde af et angreb. På højene placerede man store brændestabler som man kaldte Bauner. De blev antændt så det blev et kæmpestort bål, der kunne ses milevidt omkring, så på denne måde fik man tilkaldt forstærkninger. Når man så det store bål vidste man at der var fare på færde, og så rykkede man ud, klar til forsvar. Denne militære skik er gammel, men også lovsat. En forordning er nævnt i 1428, hvor systemet stadig var i brug og lyder:” Den der ikke møder op når fjender er der, og baunen brænder, da skal han hænges fra sin egen bjælke”.


Som omtalt, så fandtes der et tingsted i Trinderup krat. Et tingsted er faktisk blot en rundkreds af store sten, hvor ledere af bygden eller området forsamledes for at holde møder og afgøre tingenes tilstand. Sådanne steder blev også kaldt et Urnested eller Urnehoved, hvilket kan ses i historien hvor der netop nævnes Urneting. Efterleddet ”Hoved”, eller det ”øverste af noget”, har senere i folkemunde været med til at give navn til ord som ”Hvornhøj” med betydningen Urnehoved, hvilket minder en del om navnet Hvornum Høje, der måske har navn heraf, og ikke af bynavnet Hvornum.


Den gamle høvdingegård i Hvornum, havde nummer 1, hvilket var nummeret for det højeste eller øverste. Vi må her formode at hele områdets ejer og høvding, boede på sin gård i Hvornum hvor nu præstegården og kirken findes. Denne gård blev anset som ”det højeste og vigtigste”, og havde tydeligvis navnet Splinderholm, et navn der senere overgik til den gård der tidligere havde været en del af høvdingegården. Så hvorfra stammer egentlig navnet Splinderholm? Vi ved at samtlige helligdomme der er tilknyttet en tilbedelse af Odin, næsten udelukkende skal findes på en ø. Det var tilfældet i Sverige og samtidigt i Estland hvor en indvandring var sket via de russiske floder og stepper, men også i Odense, hvor helligdommen tidligere fandtes på en daværende ø, så hvorfor, og hvordan i Hvornum?


Navnet Splinderholm, ser ud til at have oprindelse i de topografiske forhold på daværende tidspunkt. Vi må forestille os at høvdingegården lå omtrent hvor nu præstegården ligger, fordi den har nummer 1, men dengang gik vandet fra søen helt ind til denne gård. Mariager fjord sendte en arm ind forbi Øls der dengang hed hed Aulnæs, hvor man har fundet skibsankre og rester af meget gamle skibe. Den fulgte Skivevejen, og gik via Lille Mølle videre mod Hejring hvor den forenede sig med Klejtrup sø.


Fra Onsild siden, løb en anden gren fra Vestrefjord i Hobro til den gamle Onsild bro, og tog en drejning på de engarealer der tilhører Brobjerggården. Drejningen gik imod Hvornum hen over Odderholmene, og hen forbi hvor det gamle teglværk fandtes, hvorfra den fortsatte til den sydlige ende af Klejtrup sø, altså Skalsåens nuværende løb. Fra søen som dengang delvis rakte helt op til Hvornum kirke, sendtes en kanal hen forbi hvor det gamle vandværk lå, og videre til Kildebakkegården, og bliver så senere forenet med fjordarmen der fra Øls gik over Lille Mølle.


Dette forløb med disse forgreninger skabte automatisk en todelt ø, hvor den mindre del var Nørre Hvornum, og den største del inkluderede Hvornum og Trinderup i hver sin ende. Dette må være oprindelsen til navnet Splinderholm, den splintrede, eller den delte ø, som høvdingegården tog navn efter idet den lå placeret ved det vandløb der delte øen i to dele. Navnet Splinderholm blev senere overført til gården på matrikel 3. som udflyttedes til Klejtrupvej 87.


På Njords tid har Onsild sikkert været et betydningsfuldt sted, og det ser ud til at selve bynavnet kan have sin oprindelse fra helligdommen i Trinderup krat. Navnet Onsild, skulle ifølge vore stednavneforskere stamme fra et gammelt navn for helligdommen i Trinderup krat, dengang kaldet Othinshille. Stavelsen ”Hille” har oprindelse i oldgermansk eller oldnordisk, hvor Hille betyder en bakke eller forhøjning, og som genkendes i det engelske ord ”Hill”. På denne høj eller bakke blev på et tidligt tidspunkt oprettet et såkaldt Helligsted, tilknyttet Odin-dyrkelsen, og herfra skulle navnet stamme.

